Papersnake/gushiwen huggingface dataset:
芹溪九曲诗 其一
朱熹（宋代）

一曲移舟采涧芹，市声只隔一江云。沙头唤渡人归晚，回首芦峰月一轮。
次韵送刘都干赴金陵 其三
项安世（宋代）

坐中无子不复乐，幕下得君应更尊。相思不似此江水，日日解到西州门。
赠三侍御
常建（唐代）

高山临大泽，正月芦花干。阳色薰两崖，不改青松寒。

士贤守孤贞，古来皆共难。明君错甚才，台上飞三鸾。

操与霜雪明，量与江海宽。束身视天涯，安能穷波澜。

孤鹤在枳棘，一枝非所安。逸翮望绝霄，见欲凌云端。

层台何其高，山石流洪湍。固知非天池，鸣跃同所欢。

谁念独枯槁，四十长江干。责躬贵知己，效拙从一官。

折翮悲高风，苦饥候朝餐。湖月映大海，天空何漫漫。

托身未知所，谋道庶不刊。吟彼乔木诗，一夕常三叹。
水调歌头·竹边风细
佚名（宋代）

竹边风细，月色淡阴阴。
戊申看花诗
余怀（清代）

五十年来老病愁，江山佳处几回头。
齐梁旧事风吹去，柳叶梨花恨未休。
凤凰台
周师成（宋代）

元嘉王子宅，李白重登临。
鸣凤元非昔，蟠龙直到今。
凄凉微子事，寂寞茂弘心。
望断长安日，悬知属意深。
运司园亭十咏 其三 雪峰楼
章楶（宋代）

层构压池塘，不僭亦不偪。影浮绿水静，寒凝雪山色。

抚槛接修竹，连檐引苍柏。注目望长安，无奈浓云隔。
观物、观我八首 其三 鬼
陈肇兴（清代）

秋坟谁唱鲍家诗，一线灵光倏合离。未到轮回应似梦，再来尘世定何时。

不因杀贼休为厉，莫道称雄或避馗。千载恒沙归浩劫，凭依无定我终疑。
吊王观察 其二
释怀深（宋代）

临终一得老僧言，扫尽胸中事万千。回首荣华都似梦，便能谈笑死生前。
和始平公长句寄汉州何学士
司马光（宋代）

势交倏忽易萧条，赖有伊人尚建标。
须信松筠凌雪茂，肯为蒲柳望秋凋。
钦贤高馆三年别，广汉专城百舍遥。
书纸如云诗叩玉，数凭疾翼度青霄。
黄兵部生辰
仲并（宋代）

地上泉流府库充，艰难天与岁时丰。
他时若论关中漕，合数萧何第一功。
赠得一禅师
敖陶孙（宋代）

旧时典正父，今日一浮屠。
四海谁知己，三更忽撚须。
空山吼狮子，暗壁缚於菟。
何日当吾眼，藜休淡尔臞。
和伯氏韵赠王元明元明旧亲予叔行也今死於贼
王洋（宋代）

十分佳处限长液，人在空明静□猜。
水北结茅真好去，袖中漫刺为谁来。
因嗟翳日尘凝榭，更吊沈枪卧绿苔。
多少平岗绕淮路，分明逐处是池台。
和邓慎思秋日同文馆诗三首 其二
李公麟（宋代）

呦呦鸣鹿野，皎皎白驹场。朋盍连茅茹，文程琢玉章。

门通三级峻，桂露一年香。庆及飞龙旦，同歌庶事康。
赐直隶总督孙嘉淦巡边归觐京师
弘历（清代）

历知天堑玉关雄，夏垄经行饼饵风。堂陛漫言劳逸异，欢生望岁此时同。
贺蛟峰先生得孙
方逢振（宋代）

翁年六十九，大郎才得孙。
五行不孤亢，停当乾与坤。
于焉观于穆，孝悌天已根。
贤愚一任汝，鞠育推予恩。
我观人祖心，恨不见曾元。
曾元日以远，多至昧厥源。
惟有眉山家，颍弟坡为昆。
庆图挂高堂，幼幼而尊尊。
代昌贤才出，根硕枝叶烦。
愿是我家儿，庶几大吾门。
试茗泉
陆九韶（宋代）

邂逅成山行，往往有异景。
奇峰争呈露，独不见试茗。
逶迤即道周，澄泓得幽井。
淆之不可浊，凝然如自省。
龟蒙于越来，傥亦煮石鼎。
岂为渴者甘，醯梦当一警。
偈
释景淳（宋代）

怕寒懒剃髼松发，爱暖频添榾柮柴。破衲伽黎撩乱搭，谁能劳力强安排。
拟寒山四首 其一
释守卓（宋代）

有物是何物，周流泄妙机。春晴山鸟语，日暮洞云归。

指是马还是，心非佛亦非。谁能同彼此，携手入玄微。
十八坊诗 皇华
王十朋（宋代）

夔府皇华地，乘轺都几人。谁如二使者，实惠活斯民。
观海
释文珦（宋代）

粤自两仪分，溟波长诸水。
涵渟昭体量，沆瀁无涯涘。
一目但浺瀜，百川竞输委，
东闻号扶桑，西或称蒙汜。
浴日扬明辉，浮天忘表里。
神灵奠厥居，鳞介安攸止。
蜃气成楼台，珠光耀坻沚。
渔商所依凭，利用何穷已。
喜楫通九夷，乘风超万里。
初唯见平相，渐得悟深理。
傥可觅蓬莱，当从赤松子。
觉庵和尚室中举行脚明什么边事进云明一色边事庵示竹篦云者个是什么进云竹篦庵擒住痛打一顿因思前事为作一偈
释云岫（宋代）

室里曾遭痛竹篦，等閒放过却成迷。思量一色明边事，好采无言答得师。
江行
郑谷（唐代）

漂泊病难任，逢人泪满襟。
关东多事日，天末未归心。
夜雨荆江涨，春云郢树深。
殷勤听渔唱，渐次入吴音。
金丹诗四十八首 其三十九
张继先（宋代）

鼎中大药世难知，日月双投姤不迷。未必妙光方火枣，始思玄理号交梨。

溶溶朱粉飞云远，湛湛神辉满室齐。一纪烹煎才得了，便乘鸾辂上天梯。
白浦悼章 其一
林俊（明代）

元气栽培语不虚，二童一马化行馀。迩之静海忽凶报，昨者天津是荐书。

李郭交游倾盖晚，彭殇修短赋形初。倔强造物相降会，长诀心多尚属余。
题囊山寺
朱熹（宋代）

晓发渔溪驿，夜宿囊山寺。云海近苍茫，层岚拥深翠。

行役倦脩途，投归聊一憩。不学塔中仙，名涂定何事。
宫词 其一二三
花蕊夫人徐氏（唐代）

寒食清明小殿旁，綵楼双夹斗鸡场。内人对御分明看，先赌红罗被十床。
日用四首 其一
陆游（宋代）

旧好疏毛颖，新知得曲生。幽居无一事，枕臂听松声。
杂书幽居事五首 其四
陆游（宋代）

贫困虽终老，胸中尚浩然。直令头抢地，未害鼻撩天。

种菜悭三亩，苫茅仅数椽。布衾常不暖，夜夜亦安眠。
朝请后还邑，寄诸友生
韦应物（唐代）

宰邑分甸服，夙驾朝上京。是时当暮春，休沐集友生。

抗志青云表，俱践高世名。樽酒且欢乐，文翰亦纵横。

良游昔所希，累宴夜复明。晨露含瑶琴，夕风殒素英。

一旦遵归路，伏轼出京城。谁言再念别，忽若千里行。

闲閤寡喧讼，端居结幽情。况兹昼方永，展转何由平。
赠李丹上
徐玑（宋代）

曾学轻腾术，长怀万里心。
江湖云似水，巴广石如林。
好饮身常乐，无言道更深。
丹砂能愈疾，不用化黄金。
新月行
乃贤（元代）

江南小儿不识愁，新月指作白银钩。家人见月更欢喜，卷帘唤我登高楼。

三年留滞京华里，滚滚黄尘马头起。一番见月一番愁，归心夜逐东流水。

在家不厌贱与贫，出门满眼多故人。谁念天涯远游客，只有新月能相亲。
赠韦秘书子春二首 其一
李白（唐代）

谷口郑子真，躬耕在岩石。高名动京师，天下皆籍籍。

斯人竟不起，云卧从所适。苟无济代心，独善亦何益。

惟君家世者，偃息逢休明。谈天信浩荡，说剑纷纵横。

谢公不徒然，起来为苍生。秘书何寂寂，无乃羁豪英。

且复归碧山，安能恋金阙。旧宅樵渔地，蓬蒿已应没。

却顾女几峰，胡颜见云月。
九月同殿卿登南山 其一
李攀龙（明代）

满天鸿雁雨纷纷，浊酒黄花把向君。莫道龙山高会后，风流今少孟参军。
满江红·紫陌飞尘
辛弃疾（宋代）

紫陌飞尘，望十里、雕鞍绣毂。春未老、已惊台榭，瘦红肥绿。睡雨海棠犹倚醉，舞风杨柳难成曲。问流莺、能说故园无，曾相熟。
岩泉上，飞凫浴。巢林下，栖禽宿。恨荼蘼开晚，谩翻船玉。莲社岂堪谈昨梦，兰亭何处寻遗墨。但羁怀、空自倚秋千，无心蹴。
重经巴丘追感
李群玉（唐代）

昔年高接李膺欢，日汎仙舟醉碧澜。诗句乱随青草发，酒肠俱逐洞庭宽。

浮生聚散云相似，往事微茫梦一般。今日片帆城下去，秋风回首泪阑干。
夜半馆中
凌义渠（明代）

拈书乱首尾，静听少传签。僵月冲人影，丛枝飒鬼髯。

灯昏陪鼠坐，壁冷看蜗粘。亦觉撑眉苦，离披到枕甜。
书叹
陆游（宋代）

高庙衣冠月出游，中原父老泪交流。
诸公谁效回天力？散吏空怀恤纬忧。
雨细渔庵晨举网，月明耕陇夜驱牛。
神州克复知何日？北望飞蓬万里秋。
抱遗老人空江吹笛小像
蒋曰豫（清代）

一声两声秋自语，搀来朴树湾头雨。歍歍咽咽背镫成，黯黯茫茫水乍生。

锦䆧聊落《梅花弄》，几叠如传《黍离》痛。乐府嬉春宛转情，玉山品月承平梦。

我欲理此曲，曲短愁复那。铁龙铁龙可奈何，人生哀乐由来多。

不见平章秘密歌天魔，何况垂杨垂柳千里催明驼。

当筵捉换琵琶抱，头白天涯泪更沱。
董生
朱淑真（宋代）

秦火经来道失真，下帷发愤每劳神。谁知异日为无得，只听平津一老臣。
宫词 其七十四
张公庠（宋代）

自古诗人咏具瞻，官仪丞相独尊严。三衙扣杖一声喏，只是朱衣略揭帘。
竹枝歌七首
杨万里（宋代）

吴侬一队好儿郎，只要船行不要忙。
著力大家齐一拽，前头管取到丹阳。
青玉案（丁未寿八窗叔）
李曾伯（宋代）

去年曾借梅为寿。转眼垂孤小春又。一笑巡檐清影瘦。雪边聊且，收香藏白，少俟融和透。

新来东阁高吟就。金鼎家声自依旧。唤取玉妃重举酒。百花头上，一枝芳信，终属东君手。
汤南万求诗赠别遂用其和韩总卿韵
杜范（宋代）

清朝方振饬，群彦尽收揽。
万化转机轴，一气变舒惨。
岁寒天漠漠，日暮云澹澹。
古志可今覆，远考异近览。
世味甘甜蜜，国计未尝胆。
驴技或易穷，羊质徒大阚。
冒没忘险涂，吁嗟入玄窞。
志士抱忠笃，封事写忧憯。
已动凝前旒，又隔充耳紞。
有献非美芹，有味真苦榄。
谁其鄙肉食，政恐忘馌{口贪}。
一别几十年，重会生万感。
旧欢痛莫追。久交味逾淡。
羡君粲词华，彩霞生暮晻。
雇我已衰晚，须雪须髦髧。
猛虎跃山谷，宁甘落圈槛。
灵龟通鬼神，肯自朵颐颔。
看彼苑上花，何如涧下馣。
幽庐对江山，逸兴寄铅椠。
我欲同君归，何由遂此敢。
茅茨胜金屋，饭羹饱玉糁。
原言寄新诗，春意起莲菼。
六月初七日雨始止初八日始晴
方回（元代）

昨夕星初见，兹晨雾亦披。
徯闻平贼报，先赋喜晴诗。
□□犹如旧，新蝉未觉迟。
皇天已悔祸，小丑复奚为。
鳙溪行
王炎（宋代）

小溪一曲山四合，溪边杨柳藏门阑。
当时玉人在花下，对花窈窕矜红颜。
一双白璧不可聘，许我结佩乘青鸾。
我时年少气方锐，自负落笔翻波澜。
谓趁春风上霄汉，可以终老同清欢。
不知辛苦得一第，始见崎岖行路难。
有如萍草无根蒂，二纪流落江湖间。
莫年通籍入金马，虎豹嗔人窥九关。
天边失脚身堕地，春风破浪扁舟还。
云軿未几舍我去，空委玉骨埋青山。
重来溪上事皆变，惆怅齐眉难再见。
王母麻姑安在哉，过眼百年皆露电。
老身老子恩义深，不为向来花映面。
花枝一谢明年开，玉人一去何时回。
人今不见花亦尽，至此终日空徘徊。
百川宁有西流水，万古滔滔同一轨。
不堪回首细绎思，临没之言犹在耳。
蜀乡有凤空求凰，秦树无乌共将子。
年来年去春复冬，眩生有尽情无穷。
一泓清泪洒不断，四山萧飒来悲风。
惟有老人老更健，年过九十如霜松。
尊则吾母舅，亲又吾妇翁。
收泪相劳问，停车少从容。
悲思无益不自禁，暂时借酒浇心胸。
次韵外舅黄虞卿为爱山园好八首 其四
喻良能（宋代）

为爱山园好，都无尘世喧。穗禾临芰沼，绳草对苔垣。

去就随佳酝，穷通付寓言。还同李长吉，来过有高轩。
罢职还家汉卿叔赐诗和韵
葛立方（宋代）

爝火畴能补大明，谩陪朝请趁晨兴。
虽叨荷橐簪缨旧，颇愧铨衡水镜澄。
夜帐归来惊怨鹤，晓窗穴处纵疾蝇。
自知浮食辜君赐，却拟扶犁换斗升。
梅花集句 其一六○
李龏（金朝）

几夕疏林下，山花慰客心。哀猿自相叫，惟恐暮云阴。
到南昌呈宋愿父伯仲黄子鲁诸丈
戴复古（宋代）

一秋无便寄平安，新雁声声报早寒。
昨夜检衣开故箧，去年家信把来看。
题招提院静照堂
俞希旦（宋代）

槜李招提好，新堂向静开。因名求定慧，对镜悟西来。

夜席常留月，寒阶暗落梅。师归得真趣，无复顾尘埃。
送人还乡
李秉礼（清代）

送客归南浦，关山满别愁。愁心似春水，处处逐君舟。
承许宪副昌世沈大参元节过访留饮静观亭既别大参留诗示教依韵奉答
林光（明代）

碧玉斜连水半环，一亭刚占百花间。投壶小醉三春景，解组新花二老间。

白雨跳珠供酒盏，黑云堆墨拥湖山。激昂后进须先辈，不用横渠写订顽。
咏小松
解缙（明代）

小小青松未出栏，枝枝叶叶耐严寒。如今正好低头看，他日参天仰面难。
武阳送别
沈宇（唐代）

菊黄芦白雁初飞，羌笛胡笳泪满衣。

送君肠断秋江水，一去东流何日归。
枫桥湾酒家有枫桥午古压波光之句用韵以纪所
朱南杰（宋代）

枫桥酒味胜官坊，随分红裙取次妆。
月照乍圆新气象，僧闲不次旧风光。
一桥地势横分水，两岸人家竞采桑。
惟有塔铃太多管，笑人来往自玎珰。
病中游祖塔院
苏轼（宋代）

紫李黄瓜村路香，乌纱白葛道衣凉。
闭门野寺松阴转，欹枕风轩客梦长。
因病得闲殊不恶，安心是药更无方。
道人不惜阶前水，借与匏樽自在尝。
小重山（学士生日）
李弥逊（宋代）

鞭凤骖鸾自斗杓。老君亲抱送，下层霄。人间仙李占春饶。千秋里，松月伴吹箫。

故国水云遥。谪仙丹荔熟，剥红绡。南山影转卧金蕉。倾寒绿，眉寿比山高。
十样待
李弥逊（宋代）

陌上风光浓处。第一寒梅先吐。待得春来也，香销减，态凝伫。百待休谩妒。

陌上风光浓处。繁杏枝头春聚。艳态最娇娆，堪比并，东邻女。红梅何足数。

陌上风光浓处。日暖山樱红露。结子点朱唇，待谢后，君看取。流莺偏嘱付。

陌上风光浓处。忘却桃源归路。洞口水流迟，香风动，红无数。吹愁何处去。

陌上风光浓处。最是海棠风措。翠袖衬轻红，盈盈泪，怨春去。黄昏微带雨。

陌上风光浓处。自有待王为主。富艳压群芳，蜂蝶戏，燕莺语。东君都付与。

陌上风光浓处。红药一番经雨。把酒绕芳丛，待解语。劝春住。莫教容易去。
景福东厢诗·赐书
司马光（宋代）

上圣固天纵，英艺皆绝伦。
时乘万几闲，翰动如有神。
用之当豫游，不忘安四民。
匪颁及群下，络绎来中宸。
毰毸灵凤翔，郁怒虬龙振。
清若四海秋，熙如天下春。
愚臣士芥微，亦受雨露均。
愿推赐书意，直以古义陈。
士本学先生，所求谊与仁。
农当服稼穑，昏作甽亩勤。
百工备用器，不治刺绣文。
万商迁有无，不通珠翠珍。
四业既交修，坐令风化纯。
人和衣食丰，天庆殊祥臻。
皇心正在此，非以能高人。
帽岛笼烟为尹性之御史赋
程敏政（明代）

一山突起圆且卓，两山夹峙如展角。俨然唐制落丹青，秀出天工谢雕琢。

故家庭户对山启，入眼分明不盈握。烟际时笼翠霭深，风前肯受黄尘浊。

颇疑巨灵发其祥，往往圭璋蕴奇璞。主人似出尹吉甫，拄笏无嫌往来数。

豸冠相峙两相高，十载威名动山岳。朅来笑踏尘网中，猿鸟惊违几弦朔。

山容彷佛入幽梦，世味炎凉听谁学。湘鬟渺渺镜难匀，笠泽茫茫缨可濯。

地因人胜古则然，愧乏高吟寄绵邈。愿取重占披絮云，一日甘霖沛新渥。
水调歌头·牛酒享宾客
魏了翁（宋代）

牛酒享宾客，焦烂列前荣。有人先事早计，残突伴孤星。香火家家绘象，鼛鼓村村祠宇，翦不断人情。清泪九皋鹤，唤起梦魂惺。白苹洲，芳草渡，玉湖亭。画帘挂起箓簌，一卷易同盟。携手锦江箍隐，觌面墨池玄叟，扶杖蜀君平。三老冁然笑，云散太空清。
赠蜀使
王焜（清代）

尊酒此时别，猿声他夜同。江连白帝郭，月照汉王宫。

蜀栈孤轺外，彭门积雾中。使旌随雁尽，留梦绕蚕丛。
送郭南耕之嘉兴
释今帾（明代）

送送红梅驿，行行槜李春。殷勤寻骨肉，辛苦向风尘。

岁月天边暮，关河雪影新。烦君慎来往，早慰住山人。
王千岭
范成大（宋代）

山灵设险合峥嵘，行客何须向此行。
羸马不前人雨汗，此身安得讳劳生。
敬溪翁
释如净（宋代）

揭翻古剡岸云开，峻发清机劈箭来。
裂转面皮乾剥剥，万山奔浪笑咍咍。
得雷太简自制蒙顶茶
梅尧臣（宋代）

陆羽旧茶经，一意重蒙顶。
比来唯建溪，团片敌金饼。
顾渚及阳羡，又复下越茗。
近来江国人，鹰爪夸双井。
凡今天下品，非此不览省。
蜀荈久无味，声名谩驰骋。
因雷与改造，带露摘牙颖。
自煮至揉焙，入碾只俄顷。
汤嫩乳花浮，香新舌甘永。
初分翰林公，岂数博士冷。
醉来不知惜，悔许已向醒。
重思朋友义，果决在勇猛。
倏然乃以赠，蜡囊收细梗。
吁嗟茗与鞭，二物诚不幸。
我贫事事无，得之似赘瘿。
偈六十九首 其四十一
释道宁（宋代）

宗门奥旨，祖室玄枢。不遇当人，翻成影响。
归朝欢（题晋臣敷文积翠岩）
辛弃疾（宋代）

我笑共工缘底怒。触断峨峨天一柱。补天又笑女娲忙，却将此石投闲处。野烟荒草路。先生柱杖来看汝。倚苍苔，摩挲试问，千古几风雨。

长被儿童敲火苦。时有牛羊磨角去。霍然千丈翠岩屏，锵然一滴甘泉乳。结亭三四五。曾相暖热携歌舞。细思量，古来寒士，不遇有时遇。
一斛珠
谢逸（宋代）

霜砧声急。潇潇疏雨梧桐湿。无言独倚阑干立。帘卷黄昏，一阵西风入。
年时画阁佳宾集。玉人檀板当筵执。银瓶已断丝绳汲。莫话前欢，忍对屏山泣。
维扬杂感
瞿家鏊（清代）

风笛离亭怆客情，杨花如梦复如酲。本无远志当归草，况有还家杜宇声。

旅雁断云秋思切，栖鸦流水夕阳明。伤心一夜兰陔雪，零落冬青到寄生。
偈一百二十首 其二十九
释怀深（宋代）

心境顿消融，方明色与空。欲识本来体，青山白云中。
挽武龙蹇巡检
阳枋（宋代）

仁者寿宜得，王臣忠可嘉。
功名是有约，云月自为家。
义粟饥中粜，兹梁雨后斜。
百年回首处，溪冷欲梅花。
梁民曹以二首为小园木香光宠次韵抒谢
林表民（宋代）

春风珠幰走青虬，清夜西园谁共游。
十里水边浑似雪，唤船应是误王猷。
贺子忱抱膝庵二首
韩元吉（宋代）

紫橐光华稳致身，会看功业上麒麟。
丈人久悮人间世，莫忘他年蕙帐春。
【中吕】粉蝶儿北
贯云石（元代）

描不上小扇轻罗，你便是真蓬莱赛他不过，虽然是比不的百二山河。一壁厢
嵌平堤，连绿野，端的有亭台百座。暗想东城、逋仙诗有谁酬和？
【好事近·南】谩说凤凰坡，怎比繁华江左？无穷千古，真个是胜迹极多。
烟笼雾锁，绕六桥翠障如螺座。青霭霭山抹柔蓝，碧澄澄水泛金波。
【石榴花·北】我则见采莲人和采莲歌，端的是胜景胜其他。则他那远峰倒
影蘸清波，晴岚翠锁，怪石嵯峨。我则见沙鸥数点湖光破，尹尹哑哑橹声吹
过。我则见这女娇羞倚定着雕栏坐，恰便似宝鉴对嫦娥。
【料峭东风·南】缘何，乐事赏心多？诗朋酒侣吟哦，花浓酒艳，破除万事
无过。嬉游玩赏，对清风明月安然坐。任春夏秋月冬天，适兴四时皆可。
【斗鹌鹑·北】闹穰穰的急管繁弦，齐臻臻的兰舟画舸，娇滴滴粉黛相连，
颤巍巍翠云翠云万朵。端的是洗古磨今锦绣窝，你不信试觑波。绿依依杨柳千株，
红馥馥芙渠万朵。
【扑灯蛾·南】清风送蕙香，月穿岫云破。清湛湛水光浮岚碧，响晓钟
敲破。乌噎噎猿啼在古岭，见对对鸳鸯戏清波。迢迢似渔舟钓艇，碧澄澄满船雨
笠共烟蓑。
【上小楼·北】密匝匝那一坨，疏刺刺这几窝。我这里对着晴岚，倚着青山，
湛着清波。微雨初收，微烟初散，微风初过，却正是再休题淡妆浓抹。
【扑灯蛾·南】叠叠层楼画阁，簇簇奇花异果。远远的绿莎茵，茸茸的芳草
坡，圪蹬的马蹄踏破。隐隐似长桥跨波，细袅袅绿绿金波。迢迢似渔舟钓艇，碧
澄澄满船雨笠共烟蓑。
【尾声】阴晴昼永皆行乐，古往今来题咏多，雪月风花事事可。
偈颂十二首 其十一
释如净（宋代）

半年吃饭坐鞔峰，锁断烟云千万重。忽地一声轰霹雳，帝乡春色杏花红。
霸国祠
施枢（宋代）

瓶笙惊昼睡，此意有谁知。
蛙井成何事，鸿图岂易窥。
次韵郑盱眙郊居 其一
韩淲（宋代）

年来有味是琴书，喜见新园更结庐。万事从教无造物，一身终是在寰区。

贤愚衮衮多前古，富贵纷纷满后车。倒著接䍦扶杖去，从公秋水看清渠。
句
秦观女（宋代）

眼前虽有还乡路，马上曾无放我情。
酬郭少廉茂才
钱清履（清代）

银汉昨横秋，不雨威余夏。槐花举子忙，秋风各整驾。

我辈萧散人，孛辘热犹伯。南皮文酒会，逭暑若望赦。

盈斛酿葡萄，堆盘果薯蔗。篱落络纬鸣，秋娘及时嫁。

簪裾并山玉，槃敦联颜谢。主人好客殷，地偏游兴藉。

图画壁纵横，名手连城价。疏梧修竹间，怪石山可借。

水隔东西溪，居邻南北舍。陈子篆隶古，笔不竞娅姹。

君才更横逸，明珠光照夜。胡不去省闱，宜乎老叟讶。
赠石敏若
黄庭坚（宋代）

才似谪仙惟欠酒，情如宋玉更逢秋。
相看领会一谈胜，注目长江天际流。
云岩
程卓（宋代）

石门一望路迢迢，五老峰高耸碧霄。
泉挂珠帘当洞口，烟拖练带束山腰。
香炉捧出仙人掌，辇辂行过只女桥。
午夜月明天似水，鹤归松顶听吹箫。
赠徐白舫吏部
陈鸿墀（清代）

男儿堕地须钱刀，坐纵千古钱神豪。纷纷俗子何足数，呼叱奇杰同儿曹。

南州徐君今孺子，雅擅洪笔驱风骚。诗宗韦柳足高格，真趣亦近柴桑陶。

曹司趋走未十载，上官不喜同官嘲。仓庾之职不称意，一朝徒步还东皋。

先生风义凌云霄，迥如孤鹤不可招。自非寒饿受驱迫，肯以玉貌来尘嚣。

嗟予坎壈略相似，七年史馆侪宫僚。朱云屡忤贵人贵，仲舒独抗骄王骄。

中书君今老且秃，排挤出力烦中朝。上书光范陋轩冕，拂衣萧育归衡茅。

归来谢客合高卧，亦复万里浮轻舠。半生强项忽低首，感君令我心烦忉。

我知造物忌孤洁，况有笔舌能诛褒。诋诃公卿及将相，粪土朱紫兼麾旄。

傥教饱食逞胸臆，世界不足尝毫毛。天公欲贬壮士骨，妻子坐折高人腰。

予之齿者必去角，人生快意安能遭。岂知倔强性到底，千磨万折终不摇。

君也负米乞友助，岂学雁鹜吞腥臊。授徒我自食我力，讵必千万书黄标。

心能不贪气益壮，我自有主神难操。君闻我言释然喜，手擘鲜荔倾香醪。

片帆高挂豫章去，我亦归溯之江涛。鸡虫得失太琐碎，出门一笑苍天高。
里儒程君穷居教弟子员喜雨作诗见贻次韵谢之
李彭（宋代）

柴门临江皋，炎蒸颇云极。金稚无壮心，火老有骄色。

慈云办甘雨，电扫不容隙。劳生天边月，躔次饱更历。

缅怀程夫子，热客难造席。涵濡被童蒙，肥瘠各有适。

瑰材构露寒，挥斤由匠石。不邀里闾敬，人自观至德。

鄙夫极荒芜，何能臻壸域。弱龄再鼓衰，櫜弓避勍敌。

萧然专一丘，非关与尘隔。董生悲不遇，而我异休戚。

高林收晚霭，归鸟俱敛翼。诗成独微吟，长怀矫云翮。
题金州西园九首。松坛
姚合（唐代）

盘盘松上盖，下覆青石坛。月中零露垂，日出露尚漙.

山翁称绝境，海桥无所观。
杂曲歌辞 其四
施肩吾（唐代）

可怜江北女，惯唱江南曲。摇荡木兰舟，双凫不成浴。
玲珑四犯·雨入愁边
史达祖（宋代）

雨入愁边，翠树晚，无人风叶如翦。竹尾通凉，却怕小帘低卷。孤坐便怯诗悭，念後赏、旧曾题遍。更暗尘、偷锁鸾影，心事屡羞团扇。卖花门馆生秋草，怅弓弯、几时重见。前欢尽属风流梦，天共朱楼远。闻道秀骨病多，难自任、从来恩怨。料也和、前度金笼鹦鹉，说人情浅。
游洞庭
清濋（明代）

我有山水癖，周游访遗迹。春宵宫畔住多时，对面翠峰参天直。

偶乘飞云到上头，上头佛屋依云陬。庭前老树作僧立，井中神物为人游。

湖吞八极天倒开，赤乌半湿东飞来。橹声惊裂冯夷窟，沙沤点破银涛堆。

扶桑枝枝手可掇，龙伯钩头鳌欲脱。影压钱塘天目低，云尽昆仑月支阔。

身栖在仙乡，仙乡时节长。仙人共语紫霞里，霜橘颗颗黄金香。

青鞋布袜真快意，玉马金鞍又何贵。回首人间一窖尘，明朝弄月罗浮去。
万历宫词六首
王毓德（明代）

慈圣宫中每发心，几将大藏供丛林。
内人也自承风旨，舍与中官安奉金。
赠医者
童冀（明代）

新筑茅堂霅水湄，喜无车马到柴扉。雨荒苔巷夫须合，日上芸窗脉望飞。

丹室夜寒珠有晕，华池春暖玉生肥。不须更学壶公隐，恐有文光动少微。
过蔡端明故居
王十朋（宋代）

怀章南过蔡公乡，驻马遥瞻数仞墙。丹荔株株经品藻，乔松叶叶惠清凉。

四贤诗出人增气，三谏章成国有光。真是济川三昧手，清源游戏作虹梁。
山中夜行
陈祁（清代）

月暗霜寒夜，空山彳亍行。林深人迹少，石乱马蹄惊。

欲觅溪桥路，先寻涧水声。到村来犬吠，问寺听钟鸣。

岩影四围黑，天光一线横。遥镫时隐现，老树忽支撑。

剑气畴能识，棋心自不平。仆夫嗟况瘁，谁喻此时情。
游玄真观
李中（五代）

闲吟游古观，静虑相神仙。上景非难度，阴功不易全。

醮坛松作盖，丹井藓成钱。浩浩红尘里，谁来叩自然。
收家书
孔平仲（宋代）

早承会稽信，晚接清江使。两地千里馀，尺书同日至。

既知骨肉安，复得邻里事。丁宁问儿女，委琐及奴婢。

开包视封题，亲故各有寄。牛狸与黄雀，路远不易致。

东人罕曾识，专享无所遗。岂徒抵万金，鼓腹快异味。
十月二十二日晚 其二
张耒（宋代）

天寒聊饮酒，再酌已停觞。岂不欲酣畅，要使夜腹康。

意得乐有馀，偶然不必长。寄身造化中，勿使天和伤。
宫词 其五十五
赵佶（宋代）

设科取士不遗贤，诏语先从内治先。朱邸遂兴宗子学，振振麟趾副详延。
十二月十六日发双林登塔头晓至宝峰寺见重重绘出庵主读善财遍参五十三颂作此兼简堂头
释德洪（宋代）

十年怀石门，今日石门去。双林动曦光，跋河开宿雾。

力微藉古藤，泥软脱芒屦。风泉白云壑，夜雨青松路。

我生百事废，齿发行衰暮。但馀爱山心，不逐年华故。

此山甲天下，自昔家吾祖。峰如青莲花，千叶晓方吐。

烟云浮香色，清凉洗肝腑。异哉万木间，白塔岿然古。

此老无恙时，超放殊媚妩。万象供谈笑，大千为戏具。

我曾从之游，绝尘追逸步。谁云今已亡，塔开全体露。

永怀凭妙观，此意竟凄楚。那知深林间，聊与故人遇。

电眸霹雳舌，咳唾成妙语。笔端撼江海，千偈浩奔注。

人间有此客，自可忘百虑。堂头百衲师，嶷嶷法王辅。

君看说禅口，未肯让前古。夜阑对昏灯，豪迈激顽鲁。

相逢俱偶然，此生真逆旅。何当各努力，业已共骑虎。

诗成对轩渠，一笑小天宇。
谢程帅袁制使
陈造（宋代）

好书飞堕前，客有记衰贱。
蜀道六十舍，汗牛烦轺传。
端如枵腹人，品列睨嘉荐。
常伯古贤风，凛凛眼中见。
乙卯之秋送项秘书倅池阳是时教官之阙尚在来
周南（宋代）

诸老纷纷去不留，之人也作翠微游。
要看绿字封苍藓，须趁黄花插满头。
秋水隔人犹有恨，春山得伴更何求。
九华楼上新风月，不学诗人赋隐忧。
元夕
葛天民（宋代）

天街夜鼓彻云霄，一望星河影动摇。
佳节无如元夕盛，老怀不似少年豪。
红尘巷陌青丝鞚，明月楼台紫玉箫。
谁料南坡招野叟，诗肩相对两峰高。
江雨谣题偶武孟江雨轩
陆仁（元代）

白龙祠前江水绿，江上何人吹紫竹。江妃清怨不能降，散作浮云满江曲。

浮云忽变江雨来，乱撒骊珠三万斛。天昏地黑若混沌，铁马交驰龙战陆。

初疑巴陵走急湍，复讶匡庐泻飞瀑。鲛人停机那敢织，冯夷扬波自起伏。

须臾静听寂无声，袅袅如丝成霢霂。长虹直截东海边，夕阳照向江头屋。

满村父老起歌谣，䆉稏今年秋雨足。幽人开轩举醽醁，正爱晚来凉气肃。

我今下榻轩中宿，几时更剪西窗烛。
病起二首
高斯得（宋代）

老去增书癖，还遭病儿磨。
杜诗能止虐，周易解祛魔。
不得青编伴，惟应白日过。
坐多肤欲痹，时起眺清波。
遣怀
周元晟（清代）

骨瘦形枯壮气销，侧身天地混渔樵。翻云覆雨寻常事，风月偏能伴寂寥。
山中喜故人绣衣使者见过
王恭（明代）

谷口夜来雨，闭门碧苔深。单居绝俦侣，郁郁愁我心。

台中故人旧相得，别来不道青云隔。骢毛骏马绣衣裳，飘飘来问山中客。

山中野人独布衣，十年分与故人稀。薜萝深庭开花径，猿鸟声中候竹扉。

西游不问行来久，且喜林间一携手。几度空看海上云，相逢好醉杯中酒。

酒酣击剑歌未终，樽前别思又匆匆。羡君大隐金门里，嗟予还卧青山中。

山中寥寥日将夕，芳草萋萋谩相忆。满地残花送马蹄，天涯目断愁难极。
醉落魄
张抡（宋代）

清秋夜寂。圆蟾素影流空碧。都无一点浮云隔。河汉光微，星斗淡无色。

日精欲炼须阴魄。更深犹望清宵立。坎离二物都收得。独步瀛洲，方表大丹力。
失题
舒岳祥（宋代）

山云如练静，水云如鹤飞。
细观聚散间，动静皆天机。
是物本无心，出处不可期。
我亦尝出岫，不雨竟空归。
师今恐云去，密密关窗扉。
收卷成坐卧，补缀为衲衣。
此中有深意，宴坐添炉霏。
陈巡按召饮适在乡诗以奉谢
吴琏（明代）

久遁山翁七十馀，一天风月自如如。忽承豸史垂光召，适在芦湾坐钓鱼。
生查子（稽山对雪有感）
吴文英（宋代）

暮云千万重，寒梦家乡远。愁见越溪娘，镜里梅花面。

醉情啼枕冰，往事分钗燕。三月灞陵桥，心翦东风乱。
清渭八景 其三 北涧双流
何子举（宋代）

华溪有水绿如苔，迎会双溪右涧来。二派合流川两道，四山环拥翠千堆。

寻源未许停渔棹，修禊应堪泛羽杯。夹岸桃花开烂漫，落红随浪泛天台。
永嘉行
张籍（唐代）

黄头鲜卑入洛阳，胡儿执戟升明堂。
晋家天子作降虏，公卿奔走如牛羊。
紫陌旌幡暗相触，家家鸡犬惊上屋。
妇人出门随乱兵，夫死眼前不敢哭。
九州诸侯自顾土，无人领兵来护主。
北人避胡多在南，南人至今能晋语。
去秋过吴江臞翁园亭追作
王洋（宋代）

水接舟航陆接鞍，忙中光景静中看。
无穷宇宙规模远，出格池台制度宽。
一水斯须分静僻，四桥缭绕照波澜。
拟分风月知何日，且趁鲈鱼整钓竿。
改席韩伯仪迎薰阁听主人弹琴
张萱（明代）

落日高楼席更移，朱阑粉堞拥参差。山连象岭回成扆，郭带榕溪曲作池。

玉轸清商翻调古，华灯寒烬醉归迟。知君瓜已东门熟，莫惜频频倒接䍦。
沁园春·诗不穷人
陈人杰（宋代）

诗不穷人，人道得诗，胜如得官。有山川草木，纵横纸上；虫鱼鸟兽，飞动毫端。水到渠成，风来帆速，廿四中书考不难。惟诗也，是乾坤清气，造物须悭。
金张许史浑闲，未必有功名久后看。算南朝将相，到今几姓；西湖名胜，只说孤山。象笏堆床，蝉冠满座，无此新诗传世间。杜陵老，向年时也自，井冻衣寒。
无为军界上遇太湖赵尉制府禀议
戴复古（宋代）

解后风尘底，周旋鞍马间。
三杯送行色，一笑强开颜。
夜宿暖汤市，晨炊冷水关。
军前献筹策，第一守光山。
仁平慧永慧澄三上人自燕京至四月八日青溪斋会即往礼补陀岩二首 其一
欧大任（明代）

四载难期讲下僧，岂缘佛日会金陵。三支二朗禅林秀，解续家门七祖灯。
法惠小饮以诗索周开祖所作
苏轼（宋代）

立著巫娥多少时，安排云雨待清词。酒酣鲁叟频相忆，曲罢周清尚不知。

海鹞无踪飞过速，云龙有报发来迟。从今莫入寻春会，为欠梅花一首诗。
颂古五十五首
释绍昙（宋代）

平白将身入草窠，折娘生臂冻驴腰。
一年一度嵩山雪，雪有消归恨不消。
义宁产莼菜中秋大熟副以六绝送杨伯子
曾丰（宋代）

垂垂水线白封青，一箸能生两眼明。
分野自为牛女地，何如堕落玉绳精。
论诗五首·其二
赵翼（清代）

李杜诗篇万口传，至今已觉不新鲜。
江山代有才人出，各领风骚数百年。
异僧
方回（元代）

荒崖传有虎，飞锡径登危。
衣槲纫枯叶，餐松嚼嫩枝。
病人求咒水，野老施庵基。
一夕缘何事，飘然失所之。
还毡行
王迈（宋代）

老屋数十椽，下湿上又破。无端野狐精，昏夜入为盗。

窃我三重毡，目之为奇货。持以献朱门，曰此堪媚灶。

自余失此物，志意不少挫。苦节凌岁寒，羞颜薄时好。

命义守大闲，潜深仍伏澳。客从北方来，特以吉语告。

旧物将见还，前甑元不堕。余笑与客言，的有此说么。

孔光坐广堂，当局已昏耄。余尝对天仗，正色数渠过。

其心不能容，未免含疾媢。石显在宫闱，威福弄幽奥。

余又疏击之，见面定渠唾。其术方盛行，及此必图报。

客乃宽余心，少安谨勿躁。圣主赦宿愆，仁恩等天帱。

昭相爱善类，德量如海大。谗者害莫成，匪伊毡自到。

未几符其言，客喜相问劳。劝客勿为喜，我且为时悼。

米石三十千，杭人死饥饿。敌寨七百里，淮人共斩剉。

窖雪飞无留，融风扇炎燥。潮汐来无时，民庐陷泥涝。

旱魃肆陆梁，妖禽辄鸣噪。殒星光射人，雨雹威尤暴。

地轴疑翻腾，乾文讶颠倒。昔余出硬语，万死敢一冒。

廷臣诮云狂，相国嫌愈傲。不幸期年间，前言多践蹈。

今居山泽中，日向苍穹祷。一愿雨旸时，田畴足粳𥻟。

二愿干弋休，边境息巡逻。庶几老馀生，农圃得自课。

保此狂生名，比方散人号。不然瞻四方，欲往谁前导。

虽粟不得食，况有毡可卧。人品有高卑，才气分锐惰。

嗟我甚低垂，赖君起吾愞。
观飞雁偶十有三
韦骧（宋代）

肃羽度春晴，差肩足弟兄。何时别燕塞，此日类秦筝。

应律声犹剩，排空字宛成。冥冥奚所滞，惆怅弋人情。
雨霖铃 辛卯九月十九夜雨
王闿运（清代）

秋霖曾赋。自中年后，渐减愁趣。连宵到晓何事，向孤镫外，敲窗摇树。

料是无眠惯听，更凄切蛩语。蓦记起、飘箔红楼，点点声声断肠处。

残花落尽泥沾絮。总教天、漏尽何须补。闲情已自难耐，争得管、酒帘花橹。

睡也休休，侵晓冲门、一段寒雾。只怕到、丝鬓重青，早又潇潇暮。
六月十五夜与稚辛拔可至华园取凉
郑孝胥（清代）

回首楼台灯渐远，飘然人似月行空。不须更看鱼龙戏，领取长桥彻夜风。
留题衡岳观
张兟（宋代）

灵岳峰前游古观，此中何别蕊珠宫。五云仙客形皆异，十洞烟花景不同。

鍊药炉香金石气，醮星坛冷薜萝风。因闻大道修真诀，咫尺三清路可冲。
试院作 其二
王安中（宋代）

秋屋无人见草经，忽惊太乙杖藜青。秪应烧烛金銮殿，未胜熏香石竹屏。
大观宗祀明堂五首
佚名（隋代）

笔祀明堂，告成大报。
颙颙祗祗，率见昭考。
涓选休辰，齐明朝夕。
于惟皇王，孝思罔极。
送刘明复知凤翔二首 其二
孔武仲（宋代）

先帝开三省，今皇重老成。山林招隐逸，巷陌起公卿。

自古时难遇，吾侯道正行。岐山莫望凤，金阁迟飞鸣。
浣溪沙 其六
严绳孙（清代）

瘦损腰支不奈愁。扇欹灯背晚庭幽。不如眠去梦温柔。

昨夜凉风生玉砌，旧时明月在兰舟。一生真得几回眸。
初月二首
李群玉（唐代）

滟滟流光浅，娟娟泛露轻。云间龙爪落，帘上玉钩明。

桂树枝犹小，仙人影未成。欲为千里别，倚幌独含情。

凝颦立户前，细魄向娟娟。破镜徒相问，刀头恐隔年。

轻轻摇远水，脉脉下春烟。别后春江上，随人何处圆。
熙宁以后享斋五首
真宗（宋代）

于穆仁庙，圣泽滂流。
华夷用我，动植蒙休。
徽名冠名，奕世垂谋。
帝躬裸献，盛典昭修。
赠通慧大师净务
陈舜俞（宋代）

鄱阳江头逢道人，昔我先子游从亲。
口诵先子诗，别来三十春。
我悲不忍听，泫然泪沾巾。
道人见我少小日，嗟我老大空埃尘。
我谓道人言，姑愿有所陈。
公孙希世董生逐，子贡结驷原宪贫。
伯夷采薇避周粟，许由洗耳为尧民。
道虽有用舍，天实为屈伸。
子诚空门士，胡为甘隐沦。
迩来拔士到屠贩，圈牢往往生麒麟。
延英赐对不膜拜，下视罗什来姚秦。
方袍骑马使绝域，贺兰山前无缙绅。
如子固不羁，何不自化青云身。
今我迂疏不知返，悠悠如海空迷津。
无钱买山庐峰下，行欲东来长水滨。
子如厌世欲已矣，来寄瓶锡为吾邻。
望夫石
王安石（宋代）

云鬟烟鬓与谁期，一去天边更不归。
还似九疑山下女，千秋长望舜裳衣。
和三兄立冬祠太乙二首
韩维（宋代）

曾为祝史趋真馆，屈指于今二十年。
琪树瑶林成想像，直疑当日梦游仙。
息机
叶元吉（清代）

榆楮成阴柳四围，病回扶坐玩朝晖。晴空坠叶游丝罥，故垒将雏候燕飞。

已是厖凉双鬓改，可能浩洁此身归。十年困踬心期倦，那更逢人话息机。
过云屯滩
汪广洋（明代）

萝月纷纷星斗高，云屯滩上听飞涛。莫伤蜀鸟多啼血，且喜吴侬惯刺篙。

风逆溪声悬碧树，雨深崖气入青袍。夜长把烛频看镜，只恐年来变二毛。
村居
郭仁（宋代）

移家杨柳湾，小筑田家坞。
一宵春雨晴，满地菜花吐。
醉歌行次韵
慕容彦逢（宋代）

尝闻醉乡之乐真且全，青州从事乡之贤。杯铛三百沃轩旷，眼事万有心陶然。

平生不识饮中趣，糟浆逆鼻忧颓颠。捧罂徒知咏酒颂，侧弁未始陪宾筵。

丈人襟怀湛秋水，尘埃涤尽中恬渊。美哉家酿藏之久，誓可与饮无留涓。

宴开设此杯中物，意如割炙何勤虔。欢诚感激忘既醉，是日饮兴轻金船。

房栊蚕老舒长昼，郊野麦秀清和天。主人放怀客尽量，谈间标韵凌云烟。

醉歌耳热匪吾事，两腋清风同玉川。愿言乘兹腾倒景，清都谒帝罗群仙。

酒阑逸思不可遏，笔端诗句如奔泉。
南雄陆太守孝山书至却寄
释函是（明代）

书至始知游兴阻，迢迢空谷想遐音。多时茎草荣丹壑，此日清遐隔碧岑。

自笑身形难似鹤，空教松树俨成林。水云上下生涯旧，墨绶何时拂石阴。
题王才臣南山隐居六咏 其四 竹亭
杨万里（宋代）

春亦只如是，冬亦只如是。别有一清风，请君参此味。
雪十首
杨公远（宋代）

造化须臾变物华，园林无处不梅花。
三间矮屋清溪上，疑似林逋处士家。
朝中措
赵彦端（宋代）

几枝筇竹半烟云。钟鼓醉中闻。千点好山余思，一湾流水能分。

千情皓月，轮栖夜午，光动风文。看取清闲宾主，犹胜富贵封君。
待制中书舍人陈公之亡以山宅须利既迁殡而未
叶适（宋代）

可怕阴阳恶，还惊日月遒。
终成埋璧去，不作坐禅留。
雨洗一箪净，风翻千橘愁。
门前系船橛，宿鸟漫嘀啾。
偶书
陈棣（宋代）

诗魔大抵解穷人，到得人穷句益新。
笔下自惭无好语，眼前底事最清贫。
草玄天禄书窗冷，涤器临邛酒市春。
自古才高多命薄，区区何必论钱神。
游湖山赠圆禅六言
张孝祥（宋代）

素香无脂粉气，好语谐韶濩音。有人问西来意，门前秋水沉沉。
杂记六言五首
刘克庄（宋代）

五更三点待漏，一目十行读书。
图南先生仙者，偶然睡觉月馀。
颂古一百二十一首 其五十
释宗杲（宋代）

丹山生鸑鷟，师子彦狻猊。棒下摩醯眼，徒誇第一机。
读书惠山九阳宫
尤钧（清代）

我携绿绮琴，高上白云岑。树杪泉声落，窗横山霭深。

嚣尘从可谢，虚阁任闲吟。何必生遥羡，丹邱待更寻。
鹊桥仙（寿赵帅）
李仲光（宋代）

诗书元帅，风流人物，看取方瞳如漆。铜驼陌上若相逢，当一笑、摩挲金狄。

相门事业，中书考第，未数汾阳功绩。若将六十寿行年，才数得、百分之一。
宣统己酉范祠春祭纪事 其三
叶昌炽（清代）

齑粥家风有象贤，箕裘趾美得忠宣。治当皇祐至和日，文在庐陵子固先。

精椠访求昭德第，谠言启沃迩英筵。即看公库新雕本，留与诸生肄诵弦。
风月
陆游（宋代）

老来苦无伴，风月独见知。
未尝费招呼，到处相娱嬉。
披襟万里快，弄影三更奇。
淋漓蜀苑酒，散落江楼诗。
狂歌撼山川，醉墨飞蛟螭。
聊将调俗子，更遣半生疑。
七月下旬得疾不能出户者十有八日病起有赋
陆游（宋代）

秋风吹海氛，气候颇不令。
昏昏七十翁，扰扰半月病。
著书殊未成，即死目不瞑。
扶持赖药物，仅得全性命。
雨添苔晕青，风入桐枝劲。
深巷无人声，搘颐发孤咏。
与黎幼元卢元明二年丈诗社凤凰台晚眺二首 其一
陈国是（明代）

凤去台空在，登台作凤吟。远村犹暮色，长薄自秋阴。

鸟韵醒人耳，湖光照客心。飘然尘外侣，想亦为幽寻。
夜雪有怀范玉厓叔中朱沧洲孟辩
吴哲（宋代）

江南地薄雪并寒，缘江矮屋茅复单。
析薪束缊空燎眼，春阳不暖先生槃。
田家利酤常苦酸，东家垆头量子宽。
山公八斗焉足醉，少须暂解双眉菆。
门前柳花飞作团，瑶田珠树森阑干。
邹枚僵卧竟不起，对此欲赋谁同欢？南州俊髦陆与韩，躁
进误刷凌云翰。
售才阮生急一官，肉眼不肯空曹瞒。
沧洲渺弥，玉厓巑岏。
二仙者流，同余肺肝。
进直任公钩，退屑淮王丹。
宗儒唱导富儒学，妙斡造化归豪端。
乃谓仲尼颜子不死亦易事，忍见后天日月凋双丸。
今夕复何夕，三山皆白鸾。
我欲邀二仙，授简发漫汗。
仙兮素爱我，御风谅非难。
戒儿预沽客一石，此醉要吸六合万顷冰壶干。
秋夜闻雨
复显（清代）

暗虫绕壁怨残更，镫影幢幢半不明。秋雨自凉人自卧，萧萧一夜打窗声。
题宋徽宗画犬自署曰赐应夫人守閤
谢肃（明代）

别殿春日长，君王多玩好。不惟翰墨工，绘事亦深造。

挥毫出骏犬，踞坐息轻趬。金毛映玉爪，生气终外耀。

以赐应夫人，岂但资巧笑。后宫三十六，粉黛正年少。

望幸日已深，羊车殊未到。于焉托犬名，警彼花房盗。

呜呼移此虑，足以守宗庙。神器一被窃，万乘殁边徼。

婵娟难白□，此物气凋耗。望彼犬羊天，令人重嗟悼。
送侍左秘书高疏寮得处州 其二
释居简（宋代）

诗人去作州，需次小迟留。风物忺题品，江山怕搅搜。

竹凉深处榻，荈酽醉时瓯。见说三岩好，因书话胜游。
杂曲歌辞。昔昔盐。垂柳覆金堤
赵嘏（唐代）

新年垂柳色，袅袅对空闺。不畏芳菲好，自缘离别啼。

因风飘玉户，向日映金堤。驿使何时度，还将赠陇西。
偈颂七十二首
释祖钦（宋代）

暑往寒来春复秋，夕阳西去水东流。
茫茫宇宙人无数，那个亲曾到地头。
挽建昌詹使君二首
刘克庄（宋代）

南渡钧枢后，宣和节义门。
依然窭人子，不似贵公孙。
苦李无谁采，甘棠在处存。
遥知宦游地，巷哭更招魂。
次韵子由书王晋卿画山水二首
苏轼（宋代）

老去君空见画，梦中我亦曾游。
桃花纵落谁见，水到人间伏流。
山人昔与云俱出，俗驾今随水不回。
赖我胸中有佳处，一樽时对画图开。
使至广州
张九龄（唐代）

昔年尝不调，兹地亦邅回。本谓双凫少，何知驷马来。

人非汉使橐，郡是越王台。去去虽殊事，山川长在哉。
高丽平州中和馆后草亭
李晏（金朝）

藤花满地香仍在，松影拂云寒不收。
山鸟似嫌游客到，一声啼破小亭幽。
贺侍郎
王其（宋代）

宽碧高楼上倚天，等闲蚁垤视凌烟。
归飞华表三千岁，砥柱中流五百年。
摆脱浮云闲富贵，逍遥长日散神仙。
天公已定乘除计，八十春秋到八千。
孤鸾（梅）
赵以夫（宋代）

江南春早。问江上寒梅，占春多少。自照疏星冷，只许春风到。幽香不知甚处，但迢迢、满汀烟草。回首谁家竹外，有一枝斜好。记当年、曾共花前笑。念玉雪襟期，有谁知道。唤起罗浮梦，正参横月小。凄凉更吹塞管，漫相思、鬓华惊老。待觅西湖半曲，对霜天清晓。
四月九日幽谷见绯桃盛开
欧阳修（宋代）

经年种花满幽谷，花开不暇把一卮。
人生此事尚难必，况欲功名书鼎彝。
深红浅紫看虽好，颜色不柰东风吹。
绯桃一树独後发，意若待我留芳菲。
清香嫩蕊含不吐，日日怪我来何迟。
无情草木不解语，向我有意偏依依。
群芳落尽始烂漫，荣枯不与众艳随。
念花意厚何以报，唯有醉倒花东西。
盛开比落犹数日，清樽尚可三四携。
检得故衣
华岳莲（清代）

亲裁半臂护轻寒，叠向空箱不忍看。痛忆长眠泉下客，九秋霜重纸衣单。
偈倾一百六十九首
释智朋（宋代）

坐底坐杀，立底立杀。
不知谁是赤须胡，转身句子活鱍鱍。
江梅
李彭（宋代）

江梅疏雨弄晴曛，割取江东一信春。剩得耐寒惊蛱蝶，竟来占醉倒纶巾。

未容作赋重招屈，岂敢含毫论过秦。何日大梅梅子熟，从渠高浪白如银。
次韵李宜仲以诗寄龙涎三首 其三
王庭圭（宋代）

谤投山箧书犹在，力挽九关天可回。胡不北归陈苦语，莫贪南海恋甜梅。
行宅诗
萧子良（南北朝）

访宇北山阿，卜居西野外。幼赏悦禽鱼，早性羡蓬艾。
将抵建郡 其二
刘凤纪（清代）

烽火移家各一方，他乡翻觉胜家乡。昔年奔走同辛苦，此日亲朋半死亡。

孰肯预为身后计，那堪回忆少年场。繁华历尽风情减，况复苍苍两鬓霜。
送放生池碑
赵孟坚（宋代）

维书号心画，於以观厥德。
堂堂太师颜，忠义挺不屈。
怒张铁柱立，凛若骂蔡贼。
蚕头而虿尾，屋漏而壁拆。
岂事笔端求，要自心胸出。
心源傥匪正，马谩按图索。
君侯冰玉清，一点尘不入。
摆脱世缘尽，四壁无良物。
源清流应随，心同宁异迹。
前年镇霅城，清风贪者格。
人言政化明，如仕唐大历。
人言八法具，俨是浯溪刻。
卑栖小李掾，松茂悦见柏。
甚欲事洒扫，笔砚供洗涤。
官身类匏系，唯向清梦觌。
手搨鲁池碑，潢謄寄远驿。
既异裹苞苴，抑匪徒挂壁。
举目见颜公，英气耸辟易。
又若小子动，祗庄常侍侧。
次韵时升春尽之作
郭印（宋代）

送春仍恨酒杯乾，今夕休眠到漏残。
歌舞纵无供笑语，宾朋犹有近门阑。
伤心已讶千林绿，转眼还看万叶丹。
节去节来君莫问，诗盟从此勿令寒。
口号
秦观（宋代）

平原居士今无影，鹦鹂空洲谁举杯。
犹有渔阳掺檛鼓，为君醉後作轻雷。
题赵承远所藏大年画平远二首
潘大临（宋代）

吴头楚尾散花洲，天阔波云恰下鸥。
帝子胸中有江汉，故能风露笔端秋。
颂古五十五首
释绍昙（宋代）

浊酒松醪吃两钟，醉拖长袖舞春风。
天崩地裂谁能管，几见落花堆乱红。
曹仁宪谨荣寿
简济川（清代）

金谷筵开庆寿龄，石仓家世旧传经。丝骐共绣长生佛，竹骑群传不老星。

匏系官声鲈脍重，土风豳酒兕觞声。革除浇俗遐仁畅，木笔题诗撞寸莛。
上夕集鹤柴分咏所得元醮坛铜匜
蒋曰豫（清代）

檀波已歇菭纹蹙，冷晕香班剔丛绿。发匣回镫四座看，传闻曾列延春阁。

径围尺六广杀三，有侈其腹口不函。雷回云薄走螭虬，宝贵不异尊敦盘。

当时九府停圜法，可惜难资水衡乏。演揲书传梵供兴，尚方奇巧乘时剧。

画革旁行字数行，勒名还记郑元康。冶青濯绛鼓精气，作手何数工堂狼。

纪年至正岁丁酉，弥勒香军渐颐夥。秘密犹酣影窟身，咒词亲授天魔口。

一朝冷落亦可哀，组铃扇鼓皆成灰。阅人羡尔坚能寿，不例铜驼棘底埋。

圣奴老去河山缺，熨手脂痕不能热。照遍人间今古愁，窥檐只有团栾月。

取次摩挲冷兴饶，银花火树避烦嚣。床头试拨藏春瓮，击盏声还借影浇。
郁郁词二首 其二
郑世元（清代）

相彼鸣雁，犹同其群。胡今之人，不知有弟昆？我视之弟，亲视之子。

念我父母兮，心热而颡泚。
送表弟朱拙夫以县尉赴新安
薛扬祖（宋代）

散金结客不求偿，落落生平此势肠。
七尺许君何慷慨，一朝用世果循良。
满城山色侵官舍，遍地溪声度女墙。
邑长若逢潘岳辈，肯教名独起河阳。
和陶徵君饮酒二十首 其一
黎民表（明代）

天路何辽廓，吾生从所之。致身苦不早，奄忽非少时。

迷途幸非远，回驾方自兹。但当饮美酒，任性勿复疑。

有客款蓬庐，一觞欣共持。
箜篌谣
李白（唐代）

攀天莫登龙，走山莫骑虎。
贵贱结交心不移，唯有严陵及光武。
结公称大圣，管蔡宁相容。
汉谣一斗粟，不与淮南舂。
兄弟尚路人，吾心安所从。
他人方寸间，山海几千重。
轻言托朋友，对面九疑峰。
开花必早落，桃李不如松。
管鲍久已死，何人继其踪。
城南上原陈翁以卖花为业得钱悉供酒资又不能
陆游（宋代）

君不见会稽城南卖花翁，以花为粮如蜜蜂。
朝卖一株紫，暮卖一枝红。
屋破见青天，盎中米常空。
卖花得钱送酒家，取酒尽时还卖花。
春春花开岂有极，日日我醉终无涯。
亦不知天子殿前宣白麻，亦不知相公门前筑堤沙。
客来与语不能答，但见醉发覆面垂。
天台道中
谢铎（明代）

出门一笑欲褰衣，华顶峰头半落晖。怪杀平生山水癖，隔溪灯火夜深归。
淳熙二年发太上皇帝太上皇后册宝十一首 其十一 内侍官举太上皇后册诣读册位用《圣安》。举宝同。
郊庙朝会歌辞（宋代）

珉玉玢豳，袅蹄精良。既刻厥文，亦铸之章。象德维何，至静而方。

辅我光尧，万寿无疆。
送太常王素博士许昌通理
宋庠（宋代）

连佐陪京郡，愁衔出祖杯。
新曹抛野蕝，旧第老公槐。
府檄迎车抛，戎牙宴豆开。
遥知倾坐日，方欢阿{左卢右耳}才。
题小景
陈炜（宋代）

深沉门巷隔烟霞，路出重关一径斜。江上小舟如载酒，定应来访子云家。
木犀初发呈张功父
杨万里（宋代）

尘世何曾识桂林，花仙夜入广寒深。
移将天上众香国，寄在梢头一粟金。
露下风高月当户，梦回酒醒客闻砧。
诗情恼得浑无那，不为龙涎与水沉。
钱塘清照律师芝草出其父墓上为作此诗
饶节（宋代）

槃槃千丈松，磅礴犯云汉。要为根所持，龙蛇走断岸。

英英西洛花，妙为天下冠。根移枝可易，人为过其半。

君看此灵芝，不与彼共贯。超然自挺立，初不赖根干。

傥可种而植，朱门当烂漫。胡为不可致，图画空传玩。

芝生在何许，可卜不待彖。忠臣孝子家，义夫烈士馆。

吉事定有祥，岂是供好玩。道人律之师，父蛊虽不干。

平生沙门行，报德已无算。向来郭氏阡，盛事传里闬。

青青十亩阴，手植几脱腕。召和不吹律，脩德自幽赞。

至今超山下，百本益璀璨。亭亭卷云涛，濯濯立鹅鹳。

乃知天人间，决定可覆按。野人为作诗，诵实不敢赞。
钱申伯自海陵避地临汀闻余北归相迓于武平赋诗见意二首 其二
李纲（宋代）

我脱鲸波险，君罹寇盗惊。暌离四寒暑，会遇两蓬萍。

访旧半为鬼，问津多阻兵。衣冠漂荡极，风雨自鸡鸣。
谒天圣宫
契玉立（元代）

玉骑朱旄降翠峦，神光紫气应函关。真仙出没时无有，客使忧勤自往还。

古殿烟横千岁柏，灵池云绕万重山。琼枝珠蕊垂甘露，愿转丰年瑞雪颁。
九日题峰山
姚孝锡（宋代）

不须歌吹上丛台，千里晴川入座来。
世事难凭休挂口，生涯见在且衔杯。
无情趁暖花先老，有信迎寒雁已回。
遥想故园亲种菊，霜枝露蕊向谁开。
用前韵寄仲退
徐瑞（宋代）

虚堂宴坐万缘空，疏竹冷冷度晚风。
政自悠悠随世运，无论蜮至天天公。
病来茗枕成奇崇，老去蒲团现仪功。
忽忆乐平吴直学，八年不茯地炉经。
镊白
王建（唐代）

总道老来无用处，何须白发在前生。

如今不用偷年少，拔却三茎又五茎。
郊庙歌辞。享太庙乐章。长发舞
佚名（唐代）

具礼崇德，备乐承风。魏推幢主，周赠司空。

不行而至，无成有终。神兴王业，天归帝功。
题唐寅山水人物画册十帧 其二 骑牛
弘历（清代）

长松之下野溪滨，牛背居然见若人。吴趋解元多识古，不知为宁抑为陈。
庆杨光禄尊君太守公八十寿
罗钦顺（明代）

随车两足悬车早，閒中阅世浑难老。见说人歌召伯棠，还闻食有安期枣。

瑞星一点弧南明，高堂箫鼓庆长生。岁律又更新甲子，神仙何必定蓬瀛。

黄梅雨歇薰风度，绿槐阴里华筵铺。珍馔兼炮玉面狸，角觥满挹金茎露。

燕子飞飞清昼长，沈烟霭霭笑谈香。座拥宾朋尽沾醉，舞回綵绣纷成行。

二郎久曳朝天履，承恩暂许供滫瀡。百年盛福陈省华，一代清名杨伯起。

心事优优身转轻，世间宠辱那能惊。未嫌白发三千丈，应看黄河几度清。
晨起
陆游（宋代）

小雨湿清晓，新莺啼早春。
年光惊病眼，节物属闲身。
巴硖东连楚，嶓山北控秦。
远游端可继，敢恨素衣尘。
伏承士景明府增广学舍招致生徒借韵叙谢
殷奎（明代）

学舍增修事董生，坊门重立表冯京。远朋已喜牵联至，善政还看次第成。

莫笑人情相冷淡，要知天爵最尊荣。斯文千载真吾事，此日于君意尽倾。
重阳
高适（唐代）

节物惊心两鬓华，东篱空绕未开花。
百年将半仕三已，五亩就开天一涯。
岂有白衣来剥啄，一从乌帽自欹斜。
真成独坐空搔首，门柳萧萧噪暮鸦。
不浮欲卜居霅川而未决再用韵趣之
高斯得（宋代）

君如夏日槐，浓阴正亭午。我如秋渚莲，心老味加苦。

卜居既未秋，会面真堪数。二米同一稃，何时如秬黍。

我今居异邦，一齐咻众楚。出门无所诣，欲话谁晤语。

盍念荆同生，毋忧豆逢煮。急来共伏腊，相与续妣祖。

昔人兄弟多，八龙及三虎。安有予二人，而堪长龃龉。
寄集贤阎子静学士
方回（元代）

新年七十一衰翁，此道心知万折东。
名位集贤唐学士，文章内相陆宣公。
两朝纶綍倾前古，四海绅緌立下风。
手把一枝梅欲寄，江南岁暮待春鸿。
古意十四首 其十一
章云心（宋代）

福祸递隐伏，荣辱相因依。贤达素知此，不肯如脂韦。

青门工种瓜，首阳甘采薇。清风弥万世，斯人谅堪晞。
赠韩翃
牟融（唐代）

京国久知名，江河近识荆。不辞今日醉，便有故人情。

细雨孤鸿远，西风一棹轻。暂时分手去，应不负诗盟。
松窗用杜句为韵和以棋酒为意十首
曹勋（宋代）

游戏三昧手，绝代无对棋。
胜负俱可喜，是中聊作痴。
寄西华黄炼师
罗隐（唐代）

西华有路入中华，依约山川认永嘉。羽客昔时留筱簜，

故人今又种烟霞。坛高已降三清鹤，海近应通八月槎。

盛事两般君总得，老莱衣服戴颙家。
感秋杂兴十解 其九
周密（宋代）

万壑开青瑶，一雨凉意足。空明发遐想，八极归一瞩。

意行不知远，路转云几曲。悠哉复悠哉，孤吟伫秋绿。
和友人游洞岩追用须溪韵二首 其二
刘诜（元代）

云峰髣髴画图真，石户深藏万古身。山水何知天下事，神仙本亦世间人。

日高坛树三门午，雨涨源花满洞春。济胜寻幽平日意，天风吹动华阳巾。
客夜闻虫
文森（明代）

露洗秋庭月满天，草根吟苦断还连。在家犹自难禁汝，客舍长宵况独眠。
陈侍御道襄宅离夜遇雪得心字
欧大任（明代）

去住还同醉，燕歌泪不禁。怀乡游子赋，恋阙近臣心。

雪暗惊啼雁，天遥急乱砧。凭君持使节，传语到家林。
登阅江亭
赵完璧（明代）

独上江亭望，长江豁壮眸。风帆随雾捲，雪浪拍空浮。

天堑中原迥，王灵百世悠。酒酣千里客，聊尔一优游。
同张汉求宿升中院西寮
贺铸（宋代）

僧合窗扉学画船，青荧灯火对床眠。
北风带雪披檐竹，浑似潇湘夜泊天。
春景 其二 落花香满泥
刘辰翁（宋代）

花落秦虞兮，纷纷东复西。举头无霁日，满地是香泥。

红雨愁如海，絮风飘上堤。和成文杏垒，软衬锦鞯蹄。

妙舞惊飞燕，醉归扶竹鸡。谁家采桑女，陌上自相携。
偈颂一百零二首 其七十七
释绍昙（宋代）

读破灯窗万卷书，经纶勋业付洪儒。古今鼎鼐调羹手，幼学谁人不顺朱。
琼岛春云
谢铎（明代）

蓬海分明在眼中，暖云高捧玉芙蓉。春阴欲下清虚殿，朝彩先芙最上峰。

瑶管声中迷去鹤，金根影里护双龙。夜来雨过知多少，试向东郊问老农。
岁晚
白居易（唐代）

霜降水返壑，风落木归山。冉冉岁将宴，物皆复本源。

何此南迁客，五年独未还。命屯分已定，日久心弥安。

亦尝心与口，静念私自言。去国固非乐，归乡未必欢。

何须自生苦，舍易求其难。
又赋元夕
黄淮（明代）

翠拥三山压巨鳌，天门灯夕宴通宵。阳随春长乾坤泰，乐与民同霈泽饶。

香爇沈檀飘瑞霭，光摇星斗灿晴霄。瀛洲曾预仙班后，犹记清平入凤韶。
将之官留辞裴令公留守
刘禹锡（唐代）

祖帐临伊水，前旌指渭河。风烟里数少，云雨别情多。

重叠受恩久，邅回如命何。东山与东阁，终异再经过。
答束孝先
王令（宋代）

纯金出镕炉，烜赫掩炽火。锦成洗春江，众目炫莫奈。

鱼盐物诚微，误用幸不涴。君家兄弟贤，我见始惊夥。

文章露光芒，藏蕴包丛脞。关门当自足，何暇更待我。

固知仁人心，姑欲恤穷饿。苟论才不才，自合弃如唾。

忆昨西来初，戚惕侍客坐。交持驾说口，张阖不可锁。

间发辨经义，铁舌莫摩挫。高文忽下投，白日骇天堕。

眩怖欲前掩，布帛不可裹。初视固宜惊，独获亦堪贺。

又如遇贵人，绣锦饰婀娜。回眸忽自鉴，恶面复窭裸。

屈降心巳甘，叹愤志亦颇。雄高岂复争，爱恤亦加荷。

大诗又来及，推与太浮过。自无贤可称，以是恶甚播。

譬如享尪人，豆食止则可。苟强担石负，蹉跌适足祸。

何以论报心，结草效鬼颗。
哺猿
陆游（宋代）

有书常懒读，有酒常懒醉。惟有默坐佳，又以睡为祟。

不如舍之默，扶杖来东园。摘此幽涧果，哺我高枝猿。

食果饮清泉，猿计亦何阙。但恐夜霜时，肠断巴山月。
题蜀江观
姚勉（宋代）

幸喜甘霖做岁丰，灵泉又奏济人功。
但令奸猾销声好，莫禁民跻寿域中。
浪淘沙（汴州）
裴湘（宋代）

万国仰神京。礼乐纵横。葱葱佳气锁龙城。日御明堂天子圣，朝会簪缨。

九陌六街平。万国充盈。青楼弦管酒如渑。别有隋堤烟柳暮，千古含情。
题莲 其二
李时勉（明代）

鸳鸯飞下水东西，十里芙蕖望欲迷。只少红妆隔花语，此间不是若耶溪。
徐侍郎挽词
赵师秀（宋代）

少赞经纶业，周家已卜年。
谤兴无白日，心在有青天。
迁谪还迎母，囏危复用贤。
未令吾道泰，星殒灌城边。
栩菴力高士与同散步二首
白玉蟾（宋代）

功名不直一杯水，富贵於我如浮云。
诗句清妍仍净远，游丝飞絮听缤纷。
枕上口占
陆游（宋代）

白首区区道未明，故山悔不蚤归耕。
勇如搏虎但堪笑，学似累棋那易成。
残雨堕檐时一滴，老鸡栖树已三鸣。
村居孤寂知何憾，两耳犹胜听市声。
远父往富沙兼简马庄父二首 其二
赵蕃（宋代）

子过铅山县，知名有尉曹。谈端抽茧纴，文力壮波涛。

见子心应识，思渠首屡搔。共为徐庶友，而独不能高。
咏梅六首
赵蕃（宋代）

几日寒如许，梅花好在不。
汝虽甘寂寞，吾自念深幽。
静坞无车马，清溪足鹭鸥。
何当细扶杖，随处小迟留。
浪淘沙·叠前韵，和乔夫人
许禧身（清代）

心曲苦猜详。玉尺难量。繁音急管太悤忙。大好金瓯拚一掷，是甚心肠。

蝶桂忆长廊。江汉茫茫。月钩初上照西墙。何日干戈平静也，稳渡鲈乡。
偕谭子钦惟寅游西樵
顾禧（宋代）

江西美景闻天下，君上湖亭意若何。
吞吐晴光千浪暖，卷舒云气两峰多。
阳春有脚归花柳，芳草无心恋绮罗。
力倦翻嫌花路浅，振衣再拟一同过。
送黄□赴补
刘克庄（宋代）

泽宫选新俊，鼓箧者云从。
此士堪穿札，同人学避锋。
朝家方教胄，天子必临雍。
去去飞潜异，云山隔几重。
复园既去夜坐洗心阁对菊偶成
陈曾寿（清代）

一室留得秋，好花天所纵。夜夜下孤月，写影碎鸾凤。

香寒初意满，情深晚妆重。出门履繁霜，乃知天宇空。

故人溯江舟，独续水窗梦。
题月心诗卷并记遇仙事云
陆文圭（元代）

东轩记待月，从笔说性命。
岂惟不知月，实亦不知性。
文虽欧苏不，理至闰洛定。
人心如明月，尘垢失清净。
雾收海气澄，天迥风力劲。
持我光明珠，照此大圆镜。
镜中双彩荼，翔立请骖乘。
御宴影娥池，神飚忽吹醒。
莺飞晓镜空，龙睡渊珠静。
依旧碧潭心，无潭琼楼舆。
韩郎固有言，仙人未贤圣。
送李山甫赴熙州
强至（宋代）

懒忆盱江钓绿波，春风跃马望洮河。
平生富贵来虽缓，一日功名得便多。
城上陇云飘汉角，楼头关月惨羌歌。
剩裨儒帅开边策，大有燕然石可磨。
除夜
洪咨夔（宋代）

市儿数十百，挟炬相追奔。争唱卖呆歌，祈以昭易惛。

我呆大如卖，几腊拥败垣。群雏劝我卖，急售价莫论。

弄巧或成拙，太清不如浑。老铁无孔锤，甘守钝性根。
枪竿岭二首 其二
胡助（元代）

下马徐徐陟涧冈，山风微动十分凉。桑乾岭上一回首，何处云飞是故乡？
清江引·春思
张可久（元代）

黄莺乱啼门外柳，雨细清明后。能消几日春，又是相思瘦。梨花小窗人病酒。
次韵酬彦达
张纲（宋代）

浮荣过眼风脱叶，鸳行无复清梦接。柴门昼闭雀可罗，寒日晖晖弄疏樾。

已种芳兰滋九畹，更遣胎仙舞三叠。李侯壮志亦可人，举目万里欲横绝。

醉眼时看石棱紫，吟鬓半作霜棘折。方今圣主躬俭勤，奏赋不须誇羽猎。

中兴盛事要磨崖，老于文字谁踰结。愿君勉力上扶摇，渺渺云海出飞楫。

莫随铩翮卧穷巷，漫学啼螀吊寒月。
忆秦娥
王千秋（宋代）

云叶舞。寒林浅淡围烟雨。围烟雨。三三两两，雁投沙渚。

征帆暂落知何所。短蓬静听舟人语。舟人语。夜寒如许，客能眠否。
隐居凤山清明寺二首
楼淳（宋代）

风鸟久不至，哲人欢已矣。
空留千载名，寂寞残阳里。
次韵苏公竹间亭小饮
陈师道（宋代）

自昔有遗韵，小饮不尽觞。
坐待竹间月，奈此云影长。
起行林下路，散策踰平岗。
破眼一枝春，著意千叶黄。
暄寒会有分，蜂蝶来无央。
鸟语带余寒，竹风回妙香。
缅想两公子，作恶变清凉。
谁怜尘沙底，疲马踏朝阳。
斯人班马後，如圭复如璋。
相逢了无得，佳处每难忘。
故相国苗公挽歌
钱起（唐代）

灞陵谁宠葬，汉主念萧何。盛业留青史，浮荣逐逝波。

陇云仍作雨，薤露已成歌。凄怆平津阁，秋风吊客过。
郴江百咏并序·愈泉
阮阅（宋代）

未载人间肘后书，此名直恐是相诬。
古人诗病知多少，试问从来疗得无。
臂痛吟
邵雍（宋代）

先苦头风已病躯，新添臂痛又何如。
无妨把盏只妨拜，虽废梳头未废书。
不向医方求效验，唯将谈笑且消除，
大凡物老须生病，人老何由不病乎。
保塞教授同年丁仲勤广寄示和少逸十诗某辄寄之更不理彭意无复次第 其五
王安中（宋代）

试吏初游魏大名，题舆深眷独忘形。山供爽气焉知暑，日得高眠不废经。
长流水
史善长（清代）

陆羽当年品到无，少些苦处即醍醐。呼僮满贮葫芦去，不用苏家调水符。